b'\n_START_ARTICLE_\nEdvard Christian Danielsen\n_START_SECTION_\nBakgrunn\n_START_PARAGRAPH_\nEdvard Christian Danielsen var s\xc3\xb8nn av skipsf\xc3\xb8rer og senere kj\xc3\xb8pmann Daniel Danielsen og hans hustru Magrethe Cecilie Jensen.\n_START_SECTION_\nMarinen\n_START_PARAGRAPH_\nHan begynte som kadett i marinen i 1906 og ble uteksaminert som fenrik i 1909. Han avla eksamen ved Sj\xc3\xb8krigsskolens \xc3\xb8verste avdeling i 1911. Han ble utnevnt til premierl\xc3\xb8ytnant i 1912 og kaptein i 1924._NEWLINE_Danielsen var i kontinuerlig ub\xc3\xa5ttjeneste fra 1917 og helt frem til 1936. Han ble ub\xc3\xa5tsjef i 1920 og sjef for ub\xc3\xa5tdivisjonen fra 1934 til 1936. Han var sjef for Tr\xc3\xa5leroppsynet fra 1935 til 1937, og deretter sjef for torpedob\xc3\xa5tavdelingen. Han ble utnevnt til kommand\xc3\xb8rkaptein og beordret til \xc3\xa5 tjenestegj\xc3\xb8re i Admiralstaben i 1938.\n_START_SECTION_\nAndre verdenskrig\n_START_PARAGRAPH_\nEtter invasjonen av Norge i 1940 pr\xc3\xb8vde han \xc3\xa5 opprette radioforbindelse med Storbritannia, da han ikke lyktes reiste han over selv, allerede 3. juni, mest sannsynlig p\xc3\xa5 eget initiativ. I London kom han i kontakt med den skandinaviske avdelingen i Secret Intelligence Service (SIS, ogs\xc3\xa5 kjent som MI6), og ble den f\xc3\xb8rste norske agent for SIS. Han ble utstyrt med en helt ny radiosender, koder og instruksjoner, og 28. juni 1940 forlot han Storbritannia med Farsund som m\xc3\xa5l i en ub\xc3\xa5t. Han ble landsatt p\xc3\xa5 Uller\xc3\xb8ya 2. juli og kom seg videre til Oslo med tog med radiosenderen i en koffert. Senderen ble rigget opp hjemme i kjelleren til marinekaptein Gabriel Smith. Telegrafist Sigurd Johannessen opererte senderen, som gikk under kodenavnet \xc2\xabOldell\xc2\xbb._NEWLINE_Dette ble den f\xc3\xb8rste senderen under andre verdenskrig som hadde regelmessige sendinger mellom Oslo og London. Danielsens oppdrag var gjennomf\xc3\xb8rt, og han tok seg tilbake til Storbritannia. Det ble sendt 631 meldinger fra senderen, og 137 ble mottatt. Den var den mest aktive radiosenderen i Norge i den f\xc3\xb8rste del av krigen. 23. mars 1941 opph\xc3\xb8rte sendingene, og det ble etter hvert kjent at den var blitt avsl\xc3\xb8rt. Fem av personene tilknyttet radiosenderen ble henrettet av tyskerne den 26. november 1941._NEWLINE_Da kommanderende admiral Henry Diesen gikk av i 1941 ble Danielsen forfremmet til kontreadmiral og ble nestkommanderende og sjef for admiralstaben ved Sj\xc3\xb8forsvarets overkommando (SOK). Sammen med resten av staben begynte han oppbygningen av en ny norsk marine samt oppl\xc3\xa6ringen av personell.\n_START_SECTION_\nEtterkrigstiden\n_START_PARAGRAPH_\nDanielsen ble utnevnt til viseadmiral og var sjef for Sjef for Marinen  fra mai 1949 inntil han s\xc3\xb8kte avskjed. Han fikk innvilget avskjed og trakk seg tilbake i 1951, 63 \xc3\xa5r gammel. Han tok s\xc3\xa5 arbeid som salgsjef hos Heistad fabrikker i Porsgrunn. Danielsen d\xc3\xb8de 30. januar 1964, 76 \xc3\xa5r gammel.\n_START_SECTION_\nFamilie\n_START_PARAGRAPH_\nHan var far til l\xc3\xb8ytnant Per E. Danielsen og arkitekt Ina Danielsen, gift med krigsfotograf Ole Friele Backer, og bestefar til sosialantropologen Berit Backer._NEWLINE_Admiral Danielsens s\xc3\xb8nn, Per E. Danielsen mottok ogs\xc3\xa5 Krigskorset. Under den kalde krigen ble s\xc3\xb8nnen anklaget for spionasje, men enstemmig frifunnet av juryen.'